Aslak Maurstad

Aslak Maurstad (født 10. april 1992) er en norsk skuespiller, stemmeskuespiller, regissør og manusforfatter.

Scene, film og TV 
Maurstad er utdannet tekstforfatter ved Høyskolen Kristiania. Han har skrevet 16 sceneforestillinger, blant annet Legender og Olav den Heldige. Maurstad gir stemme til over tusen rollefigurer i over hundre animasjonsserier, deriblant Arcane, Polarekspressen, Franklin, Uglehuset, Finn meg i Paris, Soy Luna, Monstre på jobb og spillefilmen Kongens Nei. 

Etter å ha fullført videregående skole gikk han ett år på Romerike folkehøgskole, og etterpå startet han teaterkompaniet Antiteateret sammen med Even Torgan, Elvira Haaland og Fredrik Stenberg Ditlev-Simonsen. I Antiteateret er han både skuespiller og manusforfatter, og har blitt nominert til og vunnet flere priser, blant annet ble han nominert til Heddaprisen 2020 i kategorien «for beste ungdomsforestilling», for oppsetningen Før vi dør. 

Maurstad har også hatt roller i flere filmer og TV-serier. To av dem har vunnet Amandusprisen; den første var kortfilmen Robin (2007), og den andre var kortfilmen Nebula Blues (2008). Han har også spilt i TV-serier som Hvite gutter, Basic Bitch, Sigurd Fåkke Pult og Helt perfekt. 

I 2021 startet han en kanal på videostrømmingsplattforen Twitch, der han bruker kallenavnet «Klokkismann».

Annet 
Han har blitt kåret til norgesmester i dansematte, og til Norges raskeste tekster. Han har startet sitt eget realityprogram med tittelen «Dansemattekjendis», der andre sesong hadde premiere våren 2022.

Maurstad har også medvirket i realityprogrammet Sofa sammen med moren og sine to brødre, og i konkurranseprogrammet Alle mot en.

Han vant reality-programmet Forræder på TV2 i 2023.

Familie 
Han er sønn av skuespiller Mari Maurstad og musiker Aage Kvalbein. Han er bror av Scott Maurstad og Stinius Maurstad, og nevø av Toralv Maurstad, Jon Kvalbein, Hans Kvalbein og Asbjørn Kvalbein.

Referanser

Eksterne lenker 
 
 

Artikler opprettet med artikkelveiviseren
Norske stemmeskuespillere
Norske skuespillere
Norske realitydeltakere
Norske manusforfattere
Norske teaterregissører
Norske internettpersonligheter
Norske TV-personligheter
Farmen-deltakere
Alumni fra Høyskolen Kristiania
Maurstad (slekt)
Skal vi danse-deltakere